Man wat seun doodskiet: NVG appelleerCoert Kruger sr. (Foto: Facebook) Die Nasionale Vervolgingsgesag wil appelleer teen die vonnis van Coert Kruger wat vroeër vanjaar op waarskuwing vrygelaat is nadat hy sy seun doodgeskiet het. Coert Kruger sr. (51) is vroeër vanjaar skuldig bevind aan die moord op sy seun Coert jr. (30). Hy het sy seun op 22 Maart vir ’n rower aangesien en hom op die dak van ’n huis op ŉ kleinhoewe buite Vanderbijlpark in die Vaaldriehoek doodgeskiet. Kruger het skuld beken ná die voorval en is in September vanjaar met ŉ waarskuwing vrygelaat. Die NVG meen egter dié vonnis is “skokkend onvanpas”. Phindi Mjonondwane, woordvoerder van die NVG, het in ’n verklaring bevestig dat die NVG suksesvol aansoek om verlof tot appèl teen die vonnis gedoen het. Mjonondwane het gesê dat die regter wat die vonnis opgelê het, verkeerd beslis het. Dít in die lig van die vonnis van Emmanuel Sibusiso Tshabalala, in ’n voorval soortgelyk aan dié van Kruger. Coert Kruger jr. (Foto: Facebook) Tshabalala het sy 16-jarige seun Luyanda op 5 Junie verlede jaar op die perseel van Norman Secondary School in Ennerdale doodgeskiet toe hy sy seun as ’n kaper aangesien het. Tshabalala is vroeër vanjaar tot tien jaar tronkstraf, waarvan vyf jaar opgeskort is, gevonnis vir die moord op sy seun. Die NVG voer aan dat daar in dié twee soortgelyke sake uiteenlopende vonnisse opgelê is. Volgens Mjonondwane benadeel dit die konsep van regspresedent. Sy het gesê dat die NVG dus die vonnis nie onbetwis kon laat nie. Die appèl sal op die hofrol geplaas word waarna ’n datum vir verhoor bekend gemaak sal word.